रोहतक. बैक डेट में पीएचडी की डिग्री शुरू करवाकर समय बचाने के नाम पर फर्जीवाड़े का मामला सामने आया है। शहर के एक निजी संस्थान के निदेशक ने चार लोगों से 6.52 लाख रुपए ठग लिए। चार साल बाद भी आवेदकों को पीएचडी की डिग्री तो दूर यूनिवर्सिटी का रजिस्ट्रेशन नंबर तक नहीं मिला।
सीएम विंडो से पुलिस की इकॉनोमिक सेल पहुंची शिकायत की पड़ताल हुई तो यह फर्जीवाड़ा सामने आया। अब पीजीआईएमएस थाने में संस्था के निदेशक के खिलाफ धोखाधड़ी का केस दर्ज किया गया है।
जींद के शामदो निवासी जयपाल ने बताया कि वर्ष 2011 में पीएचडी कराने का एक विज्ञापन देखा था। इसमें राजस्थान की निम्स यूनिवर्सिटी से पीएचडी डिग्री दिलाने का दावा किया गया था। विज्ञापन में दिए मोबाइल नंबर पर संपर्क किया। रोहतक के गांव समर गोपालपुर के एक व्यक्ति के साथ पावर हाउस स्थित श्याम बाबा इंस्टीट्यूट पहुंचा। यहां इंस्टीट्यूट के निदेशक आईएस बेनीवाल से बातचीत हुई। उसने दो लाख रुपए में वर्ष 2009 से पीएचडी का रजिस्ट्रेशन करवाने का वादा किया। बात तय होने के बाद उसके खाते में 1.50 लाख रुपए डलवा दिए गए। इसके बाद निदेशक से संपर्क नहीं हुआ। यूनिवर्सिटी में संपर्क किया तो पता लगा कि उनका रजिस्ट्रेशन हुआ ही नहीं। संस्था से मिली रसीद की जांच कराई तो वह फर्जी मिली।
इनसे भी ठगे चार लाख : निदेशक बेनीवाल ने नरवाना के लोधर गांव के वीरेंद्र, रोहतक के राजेंद्र नगर निवासी जगदीश और भिवानी चुंगी निवासी पूनम से भी कुल चार लाख ठगे।
बेटे को डॉक्टर बनाने की चाहत में गंवाए 16.50 लाख
लखनऊ के मेडिकल कॉलेज में दाखिला दिलाकर बेटे को डॉक्टर बनाने के सपने देख रहे व्यक्ति से 16.50 लाख रुपए ठग लिए। टींट गांव निवासी अजीत ने बेटे अमन को मेडिकल कॉलेज में दाखिला दिलाने के लिए फरीदाबाद निवासी शरद कुमार से संपर्क किया। शरद ने अजीत को झांसा दिया कि वह उसके बेटे का दाखिला मेडिकल कॉलेज में करा देगा।
hin_Deva hin_Deva hin_Deva awa_Deva awa_Deva hin_Deva